  Юлия Ильмурзина Семьялэн, яратонлэн но осконлыклэн нуналэзлы сӥзьыса, Ижкарысь трос нылпиё семьяос но трос аръёс ӵошен улэм кузпалъёс понна «Ижкарысь семьяослэн историзы» пыдын экскурсия ортчоз. Со сярысь журналистъёслы вераз шоркар администрациысь калыклы мерлыко юрттэт сётонъя, семьяосын, анайёсын но нылпиосын ужанъя управлениелэн кивалтӥсез Мария Васильева. Ужрад кутскоз 6-тӥ пӧсьтолэзе 11:00 часын Свято-Михайловский собор дорын. «Пыдын экскурсиез ортчытыны кичӧлтон сётӥз Удмуртиысь йӧскалык лыдӟиськонни. Ужрадэ пыриськисьёс карысь тодмо семьяослэн — Бодалёвъёслэн, Петровъёслэн, Килинъёслэн, Коковихинъёслэн но мукетъёсызлэн улэм-вылэменызы тодматскыны, соослэн улон юртъёсазы ветлозы. Экскурсиез ортчытоз Ижкарысь тодмо шаерчи Сергей Жилин», — ивортӥз Мария Васильева. Нош праздник нуналэ, 8-тӥ пӧсьтолэзе, Ижкарысь 35 кузпалъёс «За любовь и верность» медаль басьтозы. Та мерлыко данъетъёсты 25 ар валче улэм паръёслы сётозы. «Пусъёно муртъёс пӧлын туэ Ёлкин кузпалъёс, соос 45 ар ӵошен уло ни. Пётр Васильевич — Удмуртиысь калык суредась но Россиысь дано суредась, Валентина Семёновна — нылпи врач. Соос куинь усто нылпиоссэс будэтӥзы. Озьы ик данъетъёсты басьтозы Сулима кузпалъёслы. Соос 48 ар талэсь азьло кузпалъяськизы, кыназы Удмурт кун университетын ужало. Владислав Николаевич — Удмуртиысь физкультура удысысь дано ужась, дано тренер. Людмила Леонидовна — Россиысь физкультура удысысь отличник. Соослэн кык нылпиоссы но спорт удысын азинсконъёс басьтӥзы.», — вераз Васильева. 2010-тӥ арысен Ижкарын 114 кузпалъёс «За любовь и верность» медальёсын пусъемын ни. Семьялэсь, яратонлэсь но осконлыклэсь нуналзэ пусъён Ижкарын 2-тӥ пӧсьтолэзе кутскоз. Удмуртиысь зоопаркын Октябрь ёросысь трос нылпиё семьяослэн спортъя эстафетазы ортчоз. 6-тӥ пӧсьтолэзе пыдын экскурсия радъяськоз. 8-тӥ пӧсьтолэзе Удмуртиысь Калыкъёслэн эшъяськон юртазы 60 пала егит паръёс кузпалъяськозы. Нош ӝытазе вузкаронъя «Талисман» центрын «Шуд — нылпиос вань ке» ужрад ортчоз. Пинал ваёно арлыдъем нылкышноос но воргоронъёс отын тазалыксэс эскерыны но эмчиослэсь визь-кенеш басьтыны быгатозы. 9 пӧсьтолэзе Космонавтъёслэн парказы театр возьматонъёс, шудонъёс луозы. Ӟуч лулчеберетъя «Русский дом» центрын семьяен кинофильмъёсты учкыны ӵектозы. ВАТСАН Семьялэсь, яратонлэсь но осконлыклэсь нуналзэ Россиын юнматӥзы 2008-тӥ арын. Солы кичӧлтон сётӥз премьерлэн (соку азьмуртлэн) Дмитрий Медведевлэн кузпалыз. Со пусйиське 8-тӥ пӧсьтолэзе — дун чылкыт Пётрез но Февронияез буре ваён нуналэ. «За любовь и верность» медаль — мерлыко данъет. Солэн одӥг палаз — ромашка (праздниклэн тодметэз), мукетаз — Пётрлэн но Феврониялэн тусъёссы. Тегъёс: Мерлык Ижкар Православие Удмуртия семья праздникъёс  